লুচানো ফেদেরিচি
লুচানো ফেদেরিচি (ইতালীয়: Luciano Federici, (ইতালীয় উচ্চারণ: [luˈtʃaːno fedeˈriːtʃi]; ১৬ মে ১৯৩৮ – ১৮ মার্চ ২০২০) একজন ইতালীয় পেশাদার ফুটবল খেলোয়াড় এবং ম্যানেজার ছিলেন। তিনি তার ১৫ বছরের খেলোয়াড়ি জীবনের অধিকাংশ সময় কোজেনৎসা এবং পিজার হয়ে রক্ষণভাগের খেলোয়াড় হিসেবে খেলেছিলেন। তিনি মূলত কেন্দ্রীয় রক্ষণভাগের খেলোয়াড় হিসেবে খেলেছিলেন। ইতালীয় ফুটবল ক্লাব কাররারেসের যুব পর্যায়ের হয়ে খেলার মাধ্যমে ফেদেরিচি ফুটবল জগতে প্রবেশ করেছিলেন এবং এই দলের হয়ে খেলার মাধ্যমেই তিনি ফুটবল খেলায় বিকশিত হয়েছিলেন। ১৯৫৫–৫৬ মৌসুমে, ইতালীয় ক্লাব কাররারেসের মূল দলের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছিলেন, যেখানে তিনি ৩ মৌসুম অতিবাহিত করেছিলেন; কাররারেসের হয়ে তিনি ১৮ ম্যাচে অংশগ্রহণ করেছিলেন। অতঃপর ১৯৫৮–৫৯ মৌসুমে তিনি কোজেনৎসায় যোগদান করেছিলেন। সর্বশেষ ১৯৬৩–৬৪ মৌসুমে, তিনি কোজেনৎসা হতে পিজায় যোগদান করেছিলেন; পিজার হয়ে ৬ মৌসুম খেলার পর তিনি অবসর গ্রহণ করেছিলেন।